정조 14년
庚戌七月二十五日辰時上御熙政堂藥房入診大臣備局堂上同爲入侍時藥房提調洪檍副提調洪義榮檢校直閣尹行任記事官徐有聞同副承旨柳文養假注書趙台榮事變假注書李重蓮記注官白慶楷金鳳顯左議政蔡濟恭左參贊金華鎭行司直鄭昌順行戶曹判書鄭民始行副司直金文淳鄭好仁兵曹判書李𡊠行副司直李秉模刑曹判書趙鼎鎭開城留守具庠訓鍊都正徐有大行副司直柳戇李漢豐金持默執義申禹相持平洪克浩獻納權恢正言尹悌東校理李貞運修撰李錫夏以次進伏訖上曰三司坐次違錯而司謁何不指導乎仍命書榻敎曰當該司謁令攸司科治濟恭進前奏曰晨候稍涼晩熱猶甚此時聖體若何上曰一樣矣濟恭曰王大妃殿氣候若何上曰近以暑症方在調攝中自今日有差勝之節矣濟恭曰惠慶宮氣候若何上曰一樣矣濟恭曰元子宮氣候何如日過五七諸節益臻充盛乎上曰連爲好在矣檍曰王大妃殿湯劑進御之後果有差勝之效乎上曰今已差勝似是湯劑之效也第餘症姑未快復常度使醫官進前議藥可也翊臣等進奏曰六和湯前方加縮砂五分更爲進御恐好矣上曰王大妃殿進御加味六和湯前方中縮砂加五分一貼煎入出榻敎檍曰御藥事體嚴重而一自家蔘盛行之後慶尙原春兩道封進率多家蔘至於原春則必以家蔘層連疊付糊枝膠體巧樣百出揆以事體誠極駭然不可無別般嚴飭自冬等捧進時爲始各別審擇俾無抵罪之意兩道道臣處出擧條申飭何如上曰依爲之出擧條濟恭曰提調纔遞嶺伯封蔘之時果無家蔘混封之擧耶蔘政去益苟艱臣意則如關東等地占一名山作爲蔘田環而封之如黃腸之例則不出十餘年其蔘將不可勝用公私利益誠不少矣上曰故相徐志修曾有此論而未果矣檍曰産蔘莫如廢四郡而猶有犯境潛採之歎當此蔘政極艱之時蔘田雖封成效恐難期必矣上曰提調以下先退煎入湯劑可也濟恭曰頃因北道暗行御史徐榮輔別單海邑防簾之弊均廳稅案査實牒報之意覆啓分付矣卽見咸鏡前監司李秉模牒報則以爲沿海各邑牒呈內海業在前則只有揮罹名色而每坐納稅不過十兩內外其數不多數十年來始有防簾漁利稍厚故海民不計所費極力設簾或有因是而見利或有因是而傾財此非防簾之爲罪則豈獨揮罹爲便而防簾爲不便哉依前兩置事甚便好而但其稅額不許加減而有道比摠之故無一邑餘數勢自歸於邑比摠間有廢棄不設者以其新設之未得充額白徵者或有之廉得其稍有剩數處欲爲頉充而該邑抵罪隱匿設使査出其數不多今當矯救之日合有變通爲辭矣揮罹有利防簾有害則雖無朝令豈不廢簾而設罹乎此非朝家與知之事惟當付之海業者之自擇便宜而已至於廢簾白徵實爲矜憐其所矯救之方前北伯今方入侍下詢以處何如上曰前北伯陳奏可也秉模曰比摠之法決不可輕議闊狹而事係民隱至登繡啓則在臣道理不得不以變通爲辭然變通之道亦無出於彼此裒益稅額之遽減恐非可論矣濟恭曰均廳稅納旣有邑比摠之例則此邑雖或有廢簾彼邑或不無餘裕其所裒此益彼使民不至有白徵惟在按道之臣處置何如以此申飭道臣宜矣上曰依爲之出擧條濟恭曰頃因右副承旨洪聖淵所啓各邑鳥銃弛禁便否具意見狀聞之意覆啓分付矣卽見咸鏡監司李秉模狀啓則枚擧南兵使李文德牒呈以爲三甲鎭堡私鳥銃康熙乙丑年犯越之後依六鎭例收藏官庫之意大臣筵奏而終無施行之事間五日點考之節則至今不廢銃之爲技緩急可恃姑無論捉虎除害非銃莫可本營所管各邑鎭堡許令行用不害爲軍國之政云北兵使李潤慶牒呈以爲康熙乙丑以犯越事六鎭鳥銃則民間禁藏官府習放而彼我境界只隔一帶今若給銃則愚民認以弛禁潛越作梗防遏必難給銃習放非所可論而第念名爲軍兵不知鳥銃藏放之法萬萬寒心北邊各邑有自十月至二月每朔鍊操之例而鳥銃見在之數較軍額有餘每年月課鳥銃代以火藥竝與月課本丸藥用下於五朔習放至於獨守鎭堡藥丸之難辦倍於各邑別般區劃依各邑例擧行本營防軍亦使五朔試放抄優施賞罷操後鳥銃還藏官庫則可無生梗之慮云而銃之爲技最便行獵殺越之變尤所可慮多年設禁之餘私放則不可輕議北邊各邑旣有鍊操之規則銃技精否惟在帥臣申明舊制至若三甲之不行收藏之法只有點考之規者行獵之地自在我界故似不得不然令廟堂稟處爲辭而北兵使狀啓則一如監司狀啓中枚擧辭緣矣邊上待變之地軍兵之不習銃技雖不成說當初禁令實非可已而不已者三甲則行獵時以銃爲用今至百年別無爲害使之依前規爲之實合事宜北關則習操及朔操時旣有鳥銃肄習之事則亦不可謂全然茫昧於藏放等節今若猝變舊規以示弛禁之意則兩界相接之處恐不無意外之慮竝仍舊貫處之似好矣上曰前道伯陳達意見可也秉模曰臣之愚見已悉於狀啓而民間習放終有難便之端五朔鍊操足爲試藝之道則恐不如仍舊之爲無弊而藥丸之資亦不必別加區劃矣上曰依爲之出擧條濟恭曰帽稅之最初設立其意亶不偶然使行公用等節皆靠於此故一年帽隻出來之數自有原定而曾前廟堂亦有主管申飭之人故譯官輩有所畏憚擧行惟謹挽近以來帽隻專不出來以此之故今番節使公用亦無出處臨當期至則其勢不得不煩請朝家圖得某營門留儲而已譯官輩如有爲國之心廛人無稅帽子年年無一隻虧缺至於公用條則視若秦瘠畢竟使此等事上貽無於前之憂念乎譯院凡事首譯李洙輩皆次知須一番重勘庶可使諸譯知懼臣謂李洙不可不亟施徒配之典矣上曰依爲之出擧條濟恭曰年前海西御史任希雨與其裨將申大益同時被罪至於竄配其後任希雨則卽爲蒙放屢經守令申大益則雖蒙宥還尙未給牒如今番無前大霈亦未免見漏右相送言於臣以爲此係刑政大臣不可不一有所陳白故敢達矣上曰蕩滌事分付歲抄中遺漏之該曹堂上査出從重推考其委折査問以啓可也出擧條濟恭曰乙未榜纔已復科而其中洪時溥以其時翰林有區處陞六之傳敎而銓曹未及付司果入於削科之中矣今則科名已復其爲參下與參上必指的承稟然後銓曹方可擧行故敢達矣上曰今則已作無故之人依其時下敎擧行李心淵亦依此區處可也出擧條濟恭曰臣於日前賓對以兵判別取才排望之有違格例請問備之罰矣及見其對疏始知有許多委折矣兵判之欲以矢數爲主者其言是矣臣見亦如此而但旣已捧講旋又勿用武士之稱冤亦非異事臣意則此後別取才時只考射藝講則勿設俾無辭說恐爲得宜矣上曰宣薦末副薦之別取才卽兵判一時權宜之擧元非關由於朝家者試規之闊狹與更張亦不必自廟堂指揮此後從便擧行俾無武士輩稱屈之弊事申飭大抵別取才之名出而古時兵判之秉公近來兵判之自歉可以知之昔則雖末副薦只觀身言書判惟其人是用此自反而縮也非秉公而何今則竝與新出之宣薦內禁衛行別取才力避不公之謗擅行格外之試此自反而不縮也非自歉而何大政用人八方拭眸其所拔尤而搜才平物情叶衆心在於一公字竝以此意申加提飭可也出擧條濟恭曰灣府後市之設置非徒爲邊民聊賴之計別使別齎之行皆自灣府津送則其財力之專靠於此者其來久矣近因譯官輩全然失利大臣陳達革罷後市於譯輩設有所些益決不當因此而使使行裝送之具無所出處況聞罷市之後初年則譯輩似有利益二年三年少無其效則當初革罷已無意義況其時大臣若知其有害於公家者如此則寧有爲此之理乎此後別使別齎之行不知爲一年幾次而灣府之勢轉益倒懸則其爲國家之憂當如何也此非細事不可以銷刻有所趑趄臣意則亟復後市斷不可已下詢入侍諸堂以處何如上曰曾經箕伯及灣尹人各陳意見可也華鎭曰後市之當初設施臣未詳知有難臆對而在灣府大爲聊賴之道回門時雜物入去之數將不知爲幾萬兩故邊禁亦或因此解弛爲弊不些矣毋論公私利害之如何乍罷旋設非但銷刻之爲嫌而已另加消詳俾無更議存罷之患恐好矣民始曰臣初聞後市之罷竊以爲慮當初設施蓋爲邑力民情之不得已行之屢十年遽然革罷必當生弊今果有復設之論目今事勢雖如此此事便係交鄰革罷未及數年今又無端復設則此與國內之事有異不但有一時銷刻之嫌而已臣意則復設姑不可輕議矣庠曰臣於待罪灣府時亦經後市矣灣人所賴在於後市罷後市之後生利必不如前生利不如前則人必安得如前乎大臣所奏使行支應一節臣則猶以爲第二件事或失邊上民心則此非細故至於銷刻之嫌恐似不然事苟可改則卽改誠爲服人心之道此亦似無可以爲嫌矣上曰後市事自年前撤罷之時予果不知設施之規度與顚末特以燕行幹管譯舌爲主人旣云罷之爲益於譯舌云爾則灣弊猶屬第二件此一也我國山澤之利都走於鴨江以西柵門以內使國中民生日用之需至於艱乏者甚非謀國之術此二也如是之故伊時擧條批答中象譯不罷則後市宜罷一國之受弊何如一府之受損爲敎者朝家本意只欲觀大體而言今聞卿奏事勢旣如此則銷刻何難而須知設施之文跡然後可決仍罷之當否問于本司旣無文跡云待搜得經覽後當有處分而副譯張濂旣請後市之更設故使之招問矣聞其所對甚不分明更令有司堂上以後市未罷前近年帽稅之準數出來與否更設後稅額之當無一分欠縮與否詳細査問草記可也出擧條濟恭曰蓋灣府舊有累十萬公貨放債殖利以備別使行公用矣中間債弊漸痼灣民無以聊生故相李宗城焚券蕩債創設後市之法收稅補公以當債殖一自丁未罷市之後運餉庫稅入漸至枵然雖以今年言之別使及別齎之行將不知爲幾次而使灣尹自當則勢難支堪前旣蕩債今又罷市産銀無路公費難繼則其害必至於邊民待變重地豈不可悶乎且聞譯官輩所言則當初罷市之議蓋出於爲渠輩蒙利之地而行之初年不無其效差過數年依舊空包亦無所利云臣意則決不可不復設矣上曰當時撤市卽渠譯舌輩至願而今乃無利云云抑何故也象譯處自備局更爲査問委折可也濟恭曰向筵伏承備堂差出之敎而拘於體例姑難奉承矣曾在先朝首相獨登賓筵自上下詢備堂可合人則領相以某某人仰對矣其時左相洪奉朝賀以不爲相議於僚相遽爾擧似事涉如何有所云云中書故規若是班班矣見今右相以其親病不爲造朝無以面議雖書札亦無以往復則何可以臣獨見遽然稟定乎上曰然則從後差下可也濟恭曰聞近來大科場屋考試之際以易書之爲難策文則只令謄納虛頭云此不特宿儒巨筆無以揀取以事面言之亦極未安今番則切勿襲謬之意預爲申飭何如上曰依爲之逐條以試該洽救助欲觀風裁主司之只謄虛頭一段竝與中頭而不見則寧有如許體段況策之爲文文章專在於中頭中頭不見如畫龍不畫睛大抵責苟在試官而擧子之不當意於中頭以下亦屬當矯之先務以此擧條先爲申飭試官處仍令諸生預各聞知自今科專力於中頭以下而虛頭過十行者無論工拙一切竝置落科雖榜出之後卿等取來考閱違式者亦當拔去試官論罪古人豈不云乎文體可以觀世道旨哉旨哉竭氣於虛頭是甚氣像予於此常所耿耿適因卿奏不嫌其煩複如是敷諭況科名異於他科則文體氣像之必欲優餘未必不爲祈永之一助多士聞此敢不承當仍以此意令政院下諭于掌試京試官都事等處可也出擧條上曰泮長疏辭何如濟恭曰北庭鋪沙則似好矣民始曰北庭地形中甚汚陷有難時日內鋪沙而雖或鋪沙乾水浮出卑濕如前矣上曰曾聞金魯鎭有所鋪沙之擧而亦無其效云矣民始曰且儒生之不赴北庭非爲卑濕而然懸題板稍間故爭赴南庭矣上曰備局草記辭緣何以爲之乎濟恭曰以南北庭各設收券官之意爲辭矣民始曰一場中二收券官似如何矣上曰場內甚狹故中三門外數三閭家使度支買取撤毁限外大門通同開場而其爲空曠當爲幾許民始曰其廣似不下於中門內南庭矣上曰然則距懸題處似稍遠儒生輩得無如北庭之不願乎濟恭曰雖是中門外地旣乾淨路且空坦往來甚便似無不願之理矣上曰平閫事何以處置則爲好耶濟恭曰西關事誠爲悶然矣非徒守令下至邊將而遞改頻仍迎送相繼是甚難處矣上曰事面雖極顚倒爲弊亦所當念方欲仍任卿意何如濟恭曰本事雖不可但以做錯言西閫方至難支之境特令仍任則誠爲無妨矣上曰吏判欲令出代而冢宰重任有難頻除且已一伸前吏判亦爲仍任何如濟恭曰聖敎誠至當矣冢宰仍任之例亦多有之矣濟恭曰近來論人必以改正勘斷者欲使其人不得復叨於其職此誠今日之痼弊曾在先朝以改正二字無得論人之意設禁至爲截嚴法文解弛改正之請復登於章奏事甚慨然矣上曰此意承旨知悉日後如有此等之言以先朝下敎曉諭而勿捧招致兩司下吏使諸臺知之可也上曰近日廷臣無以民事言之者而昨者堂疏出於寥寥之餘故特賜優批而依其疏請則市直果致日下乎濟恭曰米價似當日下三錢斗米猶或可期而錢荒之弊勢所必至矣上曰一包米當止三兩乎民始曰諸議以爲當入於三兩之內云矣濟恭曰今年諸道雖有如干水災其所豐登八路同然誠爲萬幸而嗣歲之需尤當留念矣上曰今歲大登恐不如古庚戌明年年事亦可以此而推驗矣濟恭曰今年登稔似無遜於古庚戌矣𡊠曰前平壤中軍李孝承赴任纔爲六朔而今番褒貶等第致勤點下旣以中考施行凡陞資營將之準瓜前以不職遞罷者勿計朔數多少還收資級載在法典李孝承所授加資還收何如上曰依爲之出擧條庠曰臣於到任之後目見本府難支之弊卽已疏陳而又有目下殘忍之端當此蠲恤之時敢此仰達矣草笠卽他道所無獨本府所有者而自古以來女人輩傳子傳孫刈草手織受價進排以爲糊口之資見其生涯則結幕懸鶉不成貌樣而從前遺在中木十一同十七疋卽是自其祖曾以上所負者也自丙午以來戶曹次次計減於舊遺在中至今五年之內遺在計減之數爲十一同十七疋該曹之責以舊遺在此是諸貢物之所同然臣亦非不知經費之爲可念而此則情狀極其可矜與他貢人不同者存焉若不及今變通則貧殘女工將無以支保女工不得支保則草笠進排或不無狼狽之患下詢攸司之臣自丙午至今遺在計減之數木十一同十七疋趁卽上下使數三百女工得以全保進排之地何如上曰以今事事軫弊弊弊蘇救以示同慶之意則一婦之不獲在所當念況數百女工之失所乎保釐重地商業之不若前每以爲渠輩憫念似此不難救之弊何可持難度支長旣承筵敎卽爲抄出從長稟處而卿之所奏似指已計減之各年遺在旣異於各貢舊遺在蕩減之常例此一款亦令戶判從長稟處俾有實效可也出擧條上曰戶判筵退後抄出各年遺在來待可也庠曰金川大小南面卽松民之至願如以此兩面移屬本府則庶有蘇弊之望矣上曰如果移屬可補松京難支之弊乎昌順曰物議以爲十年後始有其效云矣濟恭曰松民至願卽長湍松西面矣上曰若以松西面劃屬松京則在長湍能無持難之端乎濟恭曰在長湍則得失似不至大段關緊矣庠曰本府境內無空曠處故如値練武之時例於松西面爲之矣上曰松西面如欲請得事之便否問于畿伯及長湍倅從後仰稟可也禹相悌東貞運等曰請黜置罪人鄭致達妻亟令王府快正典刑以洩神人之憤上曰不允禹相悌東貞運等曰請物故罪人德相亟施孥籍之典上曰不允禹相悌東貞運等曰請逆賊尙喆依律處斷上曰不允禹相悌東貞運等曰以下一行刀割禹相悌東等曰請遲晩罪人啓能亟施孥籍之典趾賊等凶種夬施邦刑養遂獻遂會遂李觀源竝令王府設鞫得情上曰不允禹相悌東等曰請物故罪人國榮亟施孥籍之典上曰不允禹相悌東等曰請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允禹相悌東等曰請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法上曰不允禹相等曰請爲奴罪人金壽賢河翼龍竝令王府設鞫得情夬正王法上曰不允悌東等曰請爲奴罪人金壽賢河翼龍竝令王府設鞫得情夬正王法上曰不允悌東等曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允悌東等曰請逆賊尙魯亟施孥戮之典上曰不允命次對諸臣先退文養曰備堂筵退之際以次退出無或混雜之意曾有大僚筵稟定式而今日諸備堂之不有申飭一齊起立誠極未安諸備堂竝推考何如上曰依爲之出擧條文養曰今日賓對兩司諸臺筵退之際不待諸備堂之齊退徑先起立旣違定式且損筵體執義申禹相持平洪克浩獻納權恢正言尹悌東竝推考何如上曰依爲之出擧條命退諸臣以次退出